從蕭叔子聽彈琴賦得三峽流泉歌
作者：李冶
朝代：唐

paragraphs: 妾家本住巫山雲，巫山流泉常自聞。
玉琴彈出轉寥敻，直是當時夢裏聽。
三峽迢迢幾千里，一時流入幽閨裏。
巨石崩崖指下生，飛泉走浪弦中起。
初疑憤怒含雷風，又似嗚咽流不通。
迴湍曲瀨勢將盡，時復滴瀝平沙中。
憶昔阮公爲此曲，能令仲容聽不足。
一彈既罷復一彈，願作流泉鎮相續。